የኢትዮ ቴሌኮም ዋና ሥራ አስፈጻሚ በቀድሞ የተቋሙ ምክትል ሥራ አስፈጻሚ ተተኩ
የኢትዮ ቴሌኮም ዋና ሥራ አስፈጻሚ አንዷለም አድማሴ (ዶ/ር) ከኃላፊነታቸው ተነስተው በምትካቸው የቀድሞ የተቋሙ ምክትል ሥራ አስፈጻሚ የነበሩት ወ/ት ፍሬሕይወት ታምሩ ተተክተዋል፡፡የሪፖርተር ምንጮች እንደገለጹት፣ የኢትዮ ቴሌኮም ቺፍ ኦፕሬሽን ኦፊሰር የነበሩት አቶ ኢሳያስ ዳኘው ተነስተው፣ በምትካቸው ቺፍ ቴክኖሎጂ ኦፊሰር የነበሩት አቶ አማረ አሰፋ ተተክተዋል፡፡በቅርቡ የኢሕአዴግ ሥራ አስፈጻሚ ኮሚቴ በአገሪቱ የሚገኙ ግዙፍ የልማት ድርጅቶች በከፊልና ሙሉ ለሙሉ ወደ ግል ይዞታ እንዲዛወሩ ውሳኔ ማስተላለፉ ይታወሳል፡፡ የሥራ አስፈጻሚ ኮሚቴው ውሳኔ ተግባራዊ ከሚደረግባቸው የልማት ድርጅቶች መካከል ኢትዮ ቴሌኮም አንዱ ሲሆን፣ በቅርቡ ድርጅቱ ያሉት ቁሳዊና ሌሎች ሀብቶች ተጠቃለው እንዲተመኑና ጠቅላላ ሀብቱን ለማወቅ አራት የውጭ አማካሪ ኩባንያዎችን እንደሚያነጋግር መዘጋጀቱን መዘገባችን ይታወሳል፡፡ኢትዮ ቴሌኮም በአፍሪካ ከሚገኙ የቴሌኮም ኩባንያዎች መካከል ግዙፉ ሲሆን፣ የሞባይል ደንበኞቹ ብዛት ከ64 ሚሊዮን በላይ ደርሷል፡፡አንዷለም (ዶ/ር) የከፍተኛ ትምህርት አግባብነትና ጥራት ኤጀንሲ ዋና ዳይሬክተር በመሆን ተሹመዋል፡፡